HR
12.6.2023.
Službeni list Europske unije
C 205/33
Tužba podnesena 14. travnja 2023. – Europska komisija/Republika Bugarska (Predmet C-237/23) (2023/C 205/37) Jezik postupka: bugarski Stranke Tužitelj: Europska komisija (zastupnici: U. Małecka, L. Malferrari i N. Nikolova)
Tuženik: Republika Bugarska
Tužbeni zahtjev Tužitelj od Suda zahtijeva da:
(1) utvrdi da Republika Bugarska, time što nije donijela sve zakone i druge propise potrebne za usklađivanje s Direktivom (EU) 2019/1024 Europskog parlamenta i Vijeća od 20. lipnja 2019.
o otvorenim podatcima i ponovnoj uporabi informacija javnog sektora (1), odnosno što, u svakom slučaju, nije obavijestila Komisiju o njima, nije ispunila svoje obveze iz članka 17. stavka 1. te direktive;
(2) naloži Republici Bugarskoj da Komisiji isplati paušalni iznos koji odgovara višem od dvaju sljedećih iznosa: a) dnevnom iznosu od 1 800 eura, pomnoženom s brojem danâ između dana nakon isteka roka za prenošenje predviđenog Direktivom, i dana na koji je povreda ugovora okončana ili, ako se povreda nastavi, dana donošenja presude u ovom predmetu; b) minimalnom paušalnom iznosu u visini od 504 000 eura;
(3) u slučaju da se neispunjavanje obveza, utvrđeno u točki 1., nastavi do objave presude u ovom predmetu, naloži Republici Bugarskoj da Komisiji plati novčanu kaznu u iznosu od 9 720 eura za svaki dan od dana objave presude u ovom predmetu do trenutka kada ova država članica ispuni svoje obveze u skladu s predmetnom direktivom;
(4) naloži Republici Bugarskoj snošenje troškova.
Tužbeni razlozi i glavni argumenti Direktiva (EU) 2019/1024 Europskog parlamenta i Vijeća od 20. lipnja 2019.
o otvorenim podatcima i ponovnoj uporabi informacija javnog sektora sadržava određena minimalna pravila kojima se uređuju ponovna uporaba i praktični dogovori za olakšavanje ponovne uporabe postojećih dokumenata u javnom sektoru i istraživačkih podataka, s ciljem promicanja uporabe otvorenih podataka i poticanja inovacije proizvoda i usluga.
U skladu s člankom 17. stavkom 1.
Direktive, države članice morale su staviti na snagu zakone i druge propise koji su potrebni radi usklađivanja s ovom Direktivom do 17. srpnja 2021.
Od država članica se tražilo i da Komisiji odmah dostavljaju tekst donesenih mjera.
Komisija je 29. rujna 2021. poslala pismo opomene Republici Bugarskoj.
Dana 6. travnja 2022., Komisija je Republici Bugarskoj poslala obrazloženo mišljenje.
Unatoč tome, mjere za provedbu Direktive još uvijek nisu donesene, a ni Komisija o njima nije obaviještena.
(1)
SL 2019., L 172, str.
56.